
Επίσκεψη – ξενάγηση της Κοινο_Τοπίας 

στο Ενεργειακό Κέντρο Πληροφόρησης για τη Βιομάζα 
Μια ενδιαφέρουσα επίσκεψη στο Ενεργειακό Κέντρο Πληροφόρησης για τη Βιομάζα διοργανώνει για τα μέλη και τους φίλους της η Εταιρεία Κοινωνικής Δράσης και Πολιτισμού Κοινο_Τοπία www.koinotopia.gr τη Δευτέρα 24 Φεβρουαρίου στις 5.30μμ. Η ξενάγηση διάρκειας 1.15΄ θα πραγματοποιηθεί από τα στελέχη της ΑΔΕΠ Κωνσταντίνο Κωνσταντακόπουλο και Ηλία Καραχάλιο. 
Για την παρακολούθηση της ξενάγησης η οποία είναι δωρεάν είναι απαραίτητη η κράτηση θέσης στο 2615.002009 (λόγω περιορισμένης δυνατότητας θα ακολουθηθεί σειρά προτεραιότητας). 
Οι συμμετέχοντες θα έχουν την ευκαιρία να δουν στις 14 εκθεματικές επιφάνειες τα προβλήματα της κλιματικής αλλαγής, πληροφορίες για τη δασική βιομάζα, για τα αέρια θερμοκηπίου και τις επιπτώσεις τους, για την ενεργειακή υπερκατανάλωση αλλά και να προβληματιστούν για τη σχέση κατανάλωση ενέργειας και κλιματικής αλλαγής. Ακόμα μπορούν να μετρήσουν το οικολογικό τους αποτύπωμα μέσω των ηλεκτρονικών μέσων που έχει εξοπλιστεί ο χώρος, να παρακολουθήσουν προβολή διαφανειών, να πάρουν μέρος σε βιωματικά παιχνίδια, να δουν το εγκατεστημένο στον περιβάλλοντα χώρο φωτοβολταϊκό σύστημα κ.α.

Το Ενεργειακό Κέντρο Πληροφόρησης για τη Βιομάζα που ξεκίνησε τη λειτουργία του τον Ιανουάριο του 2014 με πρωτοβουλία της Αναπτυξιακής Δημοτικής Επιχείρησης Πατρών Α.Ε. (ΑΔΕΠ Α.Ε.) βρίσκεται στην παραλία Μονοδενδρίου Πατρών και στεγάζεται στο κτίριο του Παλαιού Δημοτικού Σχολείου. Ως στόχο έχει να ευαισθητοποιήσει τους πολίτες σε θέματα κλιματικής αλλαγής, εξοικονόμησης ενέργειας και χρήσης βιοκαυσίμων, χρησιμοποιώντας σύγχρονα μέσα πληροφόρησης και παράλληλα να προωθήσει τη χρήση βιομάζας αναπτύσσοντας δίκτυα με παραγωγούς ξυλώδους βιομάζας (συνεταιρισμούς υλοτομίας, αγροτικούς συνεταιρισμούς, βιοτεχνίες ξυλείας), καθώς και με εμπειρογνώμονες σε άλλους τομείς της βιο-ενέργειας, της βιομηχανίας και της διαχείρισης των αποβλήτων.
Βιομάζα είναι το βιο-αποικοδομήσιμο κλάσμα προϊόντων, αποβλήτων και καταλοίπων βιολογικής προέλευσης από τη γεωργία (συμπεριλαμβανομένων των φυτικών και ζωικών ουσιών), τη δασοκομία και τις συναφείς βιομηχανίες, συμπεριλαμβανομένης της αλιείας και της υδατοκαλλιέργειας, καθώς και το βιο-αποικοδομήσιμο κλάσμα των βιομηχανικών και αστικών αποβλήτων.
Πληροφορίες για δημοσιογράφους: 2615.002009 Ανδρέας Σπηλιώτης
